सोमेश के साथ वह घर छोड़कर भाग रही थी, लेकिन अतीत सामने आया और उसने फैसला बदल दिया
होश संभालते ही मैं दरवाजे की तरफ दौड़ी। इस नर्क से भाग निकलने के अलावा मेरे सामने कोई और रास्ता नहीं था।
एयर टर्मिनस की इमारत में लोग अपने मित्रों-संबंधियों को विदा करते समय ‘ये करना, वो न करना’ जैसी हिदायतें दे रहे थे। मैंने एक बार फिर कलाई में बंधी अपनी घड़ी पर नजर डाली। फिर सोचा, “क्या सोमेश भी मेरी ही तरह परेशान होगा? सहमा होगा? क्या उसका अंतर्मन भी उसे कुरेद रहा होगा? वैसे माता पिता की इच्छा के खिलाफ शादी करना कानूनन कोई जुर्म नहीं है। एक बालिग लड़की अपनी मर्जी से क्या कुछ भी नहीं कर सकती?”
“जया…”
मैंने तुरंत बाईं ओर देखा। सोमेश की मुस्कुराती सूरत मेरे सामने थी। मैं तुरंत उससे लिपट गयी, “घर पर किसी को शक तो नहीं हुआ न?” उसने दबी आवाज में पूछा।
“आज शाम तक नहीं होगा।”
“चलें?”
मैंने फीकी सी मुस्कान फैलायी। मामूली चेकिंग के बाद हम प्रतीक्षा करते हुए जेट विमान तक पहुंचे। सुमेश को देखकर मेरे भीतर का जो भय था फिर से मेरी आंखों में उतर आया। मम्मी का विवश चेहरा, सिनेमा के पोस्टर की तरह मेरे सामने उपस्थित होकर मुझे परेशान करने लगा।
“डार्लिंग, तुम रो रही हो?”
मैं उसका हाथ अपने हाथ से दबाकर झूठ बोल गई, “खुशी के आंसू हैं।”
घर्र… शुरू हुई हवाई जहाज की आवाज भीतर के वातानुकूलित माहौल में उठी। वही डरावनी गूंज, चंद मिनटों के लिए।
जेट अपने पहिये समेटकर ऊपर उठ रहा था। हम लोग आकाश की ओर जा रहे थे। अब सारे पैसेंजर नजर आ रहे थे। डेढ़ घंटे का सफर था। मैं अपने पापा-मम्मी, भाई-भाभी, बहन से मीलों दूर चली जाने वाली थी।
“कुछ लोगी जया? ठंडा, गर्म..?” सोमेश ने मेरे विचारों को मोड़ देना चाहा। वो परिचित था मेरी मानसिक स्थिति से, मेरी उलझन, मेरी वेदना से। मैंने कोई जवाब नहीं दिया, अपने ख्यालों में ही खोई रही।
अंधेरा उतरने से पहले सोमेश सोमेश नहीं रहेगा। परिवार के हर एक सदस्य को पता चल जाएगा कि जया किसी लड़के के साथ भाग गयी। क्या गुजरेगी मम्मी-पापा पर? सिर पटक कर रोएंगी, छाती पीटेंगी, दो दिन तक अन्न-जल का त्याग… शायद तीन दिन, शायद एक हफ्ता भी। यही न?”
पूरे परिवार पर बदनामी का एक दाग भी लगेगा। बिरादरी में हलचल होगी, शोर होगा, हंगामा होगा और फिर? जीवन अपनी ही धुरी पर घूमने लगेगा। उसी धारा पर बहने लगेगा। उसी घिसी-पिटी राह पर चलने लगेगा। वक्त की लहरें सब कुछ भुला सकती हैं। मम्मी को भी भुलाना होगा, भूल जाएंगी। ये सब जानते-बूझते मेरा दिल किसी अपराधी की तरह क्यों धड़क रहा है।होस्टेस कॉफी लेकर आयी तो सोमेश ने मेरी नजरें टटोलते हुए प्यार से कहा, “थोड़ी कॉफी पी लो न, शरीर में चुस्ती आ जाएगी।”“हां!”“जया, तुम कुछ ज्यादा सोचती हो, है न?” सोमेश ने कॉफी का कप मुझे पकड़ते हुए कहा।
“मैं भी कुछ सोच रहा था,” उसने आगे कहा, “सच बताऊँ तो भविष्य में झांकने की कोशिश कर रहा था।”
उसकी आंखें किसी रोमांचक स्वप्न में डूबी हुई थीं, “हम दिल्ली पहुंचकर शादी करेंगे, एक बंगले में अपना घर बसाएँगे। आंगन में हमारा मुन्ना तितलियां पकड़ता होगा। तुम गाती होगी ‘मुन्ना बड़ा प्यारा, मम्मी का दुलारा…”
लेकिन यहां न बंगला था, न रहने के लिए घर। हां, मेरी अटैची मेरे गहनों से जरूर भरी हुई थी। सोमेश भी काफी नगद अपने साथ लाया था। हमारी टैक्सी आलीशान होटल की तरफ बढ़ रही थी।
सोमेश यहां की हर सड़क से परिचित था। यहां के एक स्कूल से पढ़ाई करके वो लॉ करने के लिए मुंबई आया था। यहीं उसके पिता किसी नेता के सचिव भी थे। वो अगर चाहता तो मुझे अपने घर ले जा सकता था, लेकिन सिर्फ चाहने से क्या होता है। उसे मालूम था कि उसके माता-पिता एक मिडल क्लास परिवार की लड़की को अपनी बहू के रूप में कभी नहीं स्वीकार करेंगे।
होटल के डेस्क क्लर्क ने पूछताछ के बाद कमरा एलोट कर दिया तो मेरे पूरे शरीर में कंपकंपी छूट गयी। डेस्क क्लर्क की तीखी नजरें हमारी पीठ पर खंजर की तरह गड़ी थीं।
“जया डार्लिंग!” कमरे में पहुंचते ही सोमेश ने मेरा चेहरा अपने दोनों हाथों में ले लिया, “खामोश क्यों हो?”
मैं बालकनी में जाकर खड़ी हो गयी। नजर ऊँची-ऊँची इमारतों पर टिकी थी, ऐसे जैसे इन इमारतों के जंगल में फंस गयी हूं और भाग निकलने का कोई रास्ता न हो।
“कल सन सेट से पहले हमारी शादी हो जाएगी। तुम खुश तो हो न जया?”
मेरे दिल की धड़कनें और तेज हो गईं। मैं सोचने लगी, ‘न शहनाई, न बारात, न बराती… कैसी अजीब शादी है ये।’
एक दिन मम्मी ने कहा था, “गुड़िया रानी, तेरी शादी तो मैं धूम धाम से करूंगी। फाइव स्टार में सगाई, बड़े से फार्म हाउस में शादी, बोल जया।”
शाम ढलते ढलते मैं, मिसेज सोमेश बन गयी। अब मैं जया नहीं रही।
कोर्ट से निकलते समय मैंने सोमेश से पूछा, “तुम्हारी मम्मी को दुख नहीं होगा?”
“मुझे तुम्हारे सुख की चिंता है।”
कोर्ट से निकलकर हमने सोमेश के घर जाने का निर्णय लिया, लेकिन बीच राह में ही मेरा जी घबराने लगा।
मैं चीख उठीं, “टैक्सी रोको!”
“ क्यों?”
“मेरा दम घुट रहा है। हम वापस होटल चलते हैं।”
“एक बार मिल लेने में क्या हर्ज है?”
बाहर लॉन में बैठे सोमेश के पापा आराम कुर्सी पर बैठे थे। डूबते उजाले और उतरते अंधेरे के बीच दो बड़ी बड़ी गोल आंखें चमक रही थीं।
हमें देखकर वो खड़े हो गए, “न कोई मैसेज, न फोन, अचानक ही मुंबई से चले आये,” सोमेश के पापा ने पूछा, “और ये मेहमान कौन है, तुम्हारी मित्र?”
“जी नहीं, मेरी पत्नी,” चेहरा उठाते हुए उसने कह डाला, “मैंने मैसेज में आपको बताया था।”
“और मैंने तुम्हें इसलिए इजाजत नहीं दी थी क्योंकि तुम्हारी मम्मी इस रिश्ते से खुश नहीं थीं फिर भी, मैं तुम दोनों का स्वागत करता हूं।”
आखिर पत्नी बनकर सोमेश के परिवार में स्वाभिमान के साथ जीने का हक मुझे मिल गया। पल भर में मैंने उम्मीदों के कई एवरेस्ट खड़े कर लिए।
तभी एक बीमार स्त्री लकड़ी के सहारे बरामदे में आयी।
“ये मेरी मम्मी हैं… और मम्मी, ये…” सोमेश का साहस लौट आया।
बाकी कुछ कहने की जरूरत ही नहीं पड़ी। बीमार स्त्री खुलकर बरस पड़ी। अस्थमा के कारण शब्द उसके मुंह से टूट टूट कर निकल रहे थे। बीच बीच में वो चीखें भी मारने लगी थी।
“चलो जया,” सुमेश ने मेरी कलाई पकड़ते हुए कहा, “हमारा फर्ज पूरा हुआ।”
घर से निकलते समय मैंने देखा, सोमेश की मां बरामदे में निढाल पड़ी थीं और सोमेश के पिता उसे होश में लाने की भरपूर कोशिश कर रहे थे।
जो थोड़ी बहुत उम्मीद बची थी वो भी ढह गयी। पांच हजार रुपए और सोने के गहनों के साथ हमने अपने वास्तविक जीवन की शुरुआत की। अब सोमेश के पास एक ही विकल्प बचा था कि वो नौकरी कर ले।
लॉ की डिग्री और दिनरात की दौड़भाग के बावजूद भी सोमेश को नौकरी तो नहीं मिली, अलबत्ता एक दिन एक अखबार की एक कतरन जरूर हाथ लगी, “सोमेश शर्मा ने जया नाम की एक लड़की का अपहरण किया, पुलिस उसकी तलाश में है।”
“अब क्या होगा?” मैंने घबरा कर सोमेश से पूछा।
“कुछ नहीं, अब हमें जमुना पार जाकर रहना होगा।”
“कब तक भागते फिरेंगे?”
“शायद जिंदगीभर।”
“जी सकोगे?”
“भरोसा न हो तो तुम मुंबई वापस जा सकती हो।”
ऐसा लगा जैसे किसी ने मेरे कलेजे में कील गाड़ दी हो। वापस लौटने की शक्ति मुझ में नहीं थी। पल भर के लिए मुझे उससे सख्त नफरत हुई। कॉलेज में हंसता-खिलखिलाता, कभी मुझे चैन से न बैठने देने वाला सोमेश क्या यही था? मैं कुछ और कहती तभी मुझे उबकाई सी महसूस हुई। चटाई से उठकर मैं चौके में जाकर बैठ गयी। एक साथ तीन वोमिट हुईं। सोमेश अभी भी खर्राटे ले रहा था, शायद दिन भर का थका था।
“क्या करें सोमेश?”
“किसका?”
“मैं मां बनने वाली हूं,” उसका वीरान चेहरा थोड़ा और परेशान हो गया। माथे पर डेढ़ी-मेढ़ी तीन चार लकीरें उभर आयीं। मुझे लगा वो जीवन की सच्चाइयों से दूर भागने का रास्ता तलाश रहा है।
“अबॉर्शन करवा लो, ऐसे कठिन हालातों में बच्चा बोझ बन जाता है।”
उसने मुझे समझाने की फिर से कोशिश की, “किसी कंगाल बच्चे को जन्म देने के बजाय उसे रोकने में न कोई पाप है, न कानूनन अपराध। मैं तुम्हारी भलाई के बारे में सोचकर ही तुम्हें समझा रहा हूं।”
“यहां लाकर तुमने मुझे काफी सुख दिया है। बस, अब और नहीं चाहती,” मेरी आवाज शांत थी।
वक्त से पहले मैं मां बन गयी। कमरे से बाहर मैंने निकलना छोड़ दिया। वैसे भी पुलिस का डर मुझे दिन रात सताया करता था। सोमेश की हालत भी कुछ ठीक नहीं थी, फिर भी वो अपने आत्मबल के कारण अपने दर्द को छिपाता रहता।
किसी न्यायालय के बाहर आवेदन पत्र भरने जैसा काम करके मामूली आमद लेकर रात में घर लौटता। धीरे धीरे रोजमर्रा की सामान्य बातें अब भयानक रूप लेकर हमारे बीच झगड़े का रूप लेने लगीं… लेकिन कब तक?
“जया तुम वापस मुंबई चली जाओ।”
“मुझे कौन रखेगा, कौन स्वीकार करेगा? मेरा सब कुछ तो तुमने छीन लिया, बच्चा भी…”
“क्या कहा…” और एक सन्नाटेदार थप्पड़ मेरे गाल पर पांचों उंगलियों के निशान छोड़ता हुआ फिसल गया। गला रुंध गया, आवाज खो गयी। स्तब्ध सी मैं उसे देख रही थी।
होश संभालते ही मैं दरवाजे की तरफ दौड़ी। इस नर्क से भाग निकलने के अलावा मेरे सामने कोई और रास्ता नहीं था। वैवाहिक जीवन की चारदीवारी मुझे तोड़नी थी। मेरे पांव चौखट तक आकर रुक गये।
मेरे सामने एक इंस्पेक्टर हाथ में गिरफ्तारी का वारंट लेकर खड़ा था। माहौल डोलने लगा, हवाई अड्डा डोलने लगा। यात्रियों की भीड़ कठपुतलियों की तरह नाचने लगी। मैं गिर पड़ूँ इससे पहले किसी ने मुझे संभाल लिया।
“जया..!” आवाज परिचित थी।
मैं कहां हूं? दिल्ली..? वो कमरा, वो पुलिस वाला… कहां गए सब?
“क्या सोच रही थी?” सोमेश सूटकेस के साथ मेरे सामने खड़ा था। उसी का इंतजार करते करते मैं खयालों में सालों दूर निकल गयी। मैंने मुस्कुराने की कोशिश की।
“किसी को शक तो नहीं हुआ न?” मेरी सांसें रुकी हुई थीं।
“फाइनल कॉल फॉर फ्लाइट 307”
मैं सोमेश को देखने लगी।
“मुझे देखने के लिए पूरी जिंदगी पड़ी है,” उसने प्यार से मेरा हाथ थाम कर कहा, “चलो, चलते हैं।”
मैं खामोश खड़ी रही। न एक कदम आगे बढ़ी न एक कदम पीछे ही हटी।
“क्या हो गया है जया तुम्हें?” उसकी आवाज टूटने लगी। शायद उसे पहली बार शक हुआ और ताज्जुब भी। उसकी आंखें नम होने लगीं, “क्या अपना वादा, अपनी कसमें भूल गईं?”
एक बार फिर अनाउंसमेंट हुआ। सोमेश अकेला ही फ्लाइट की तरफ बढ़ने लगा।
“जया, अभी भी वक्त है। हम दिल्ली पहुँचेंगे, हमारी शादी होगी, बंगले में घर बसाएंगे, आंगन में हमारा मुन्ना तितलियां पकड़ेगा...”
दूर होती सोमेश की आवाज माहौल के शोर में गुम हो गयी। मैं अभी भी अपनी जगह पर खड़ी थी खामोश… मेरी आंखों में आंसू थे।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें